Grey kies in Desember nuwe lede vir beheerliggaam | Netwerk24
Grey kies in Desember nuwe lede vir beheerliggaam
Deur Alzane Narrain 26 November 2018 05:32
Grey-kollege in Bloemfontein gaan in Desember 'n tussenverkiesing hou om drie nuwe lede vir sy beheerliggaam (BL) te verkies.
Tsoarelo Malakoane, onderwyshoof van die Vrystaat, het die tussenverkiesing wat op 16 November sou plaasvind, verbied omdat dit nie aan die vereistes voldoen het nie en met die eksamen sou inmeng.
Die tussenverkiesing sal op 7 Desember van 07:00 tot 10:00 in Grey se Eeufeessaal gehou word nadat 'n vergadering oor die nominasies gehou is, het dié skool in 'n verklaring gesê.
Nominasies moet teen 6 Desember voor 14:00 by Deon Scheepers, hoof van die hoërskool, en Jurie Geldenhuys, hoof van Grey-primêr, ingedien word.
Die tussenverkiesing is gereël nadat drie lede van die BL, Philip Piek, ondervoorsitter, dr. Katie Yazbek en Ryan McLaren, 'n voormalige Protea-krieketspeler, bedank het toe dit bekend geword het dat die BL teen 'n beslissing van die hooggeregshof in Bloemfontein wil appelleer.
'n Maande lange twis tussen Scheepers en lede van die BL is op 15 Mei op die spits gedryf toe die BL besluit het om Scheepers se pligte tot die akademiese sy van die skool te beperk.
Scheepers het 'n geslaagde aansoek tot die hooggeregshof gerig om dié besluit tersyde te stel.
Die uitspraak in die BL se aansoek om verlof om na die appèlhof te appelleer, is in die Vrystaatse hooggeregshof voorbehou.
Meer oor: Grey-Kollege | Jurie Geldenhuys | Deon Scheepers | Bloemfontein | Tussenverkiesing | Beheerliggaam